Pasientombudet i Akershus er svært kritisk til at Ahus bruker alt for lang tid på å svare på pasienthenvendelser. Flere titalls klagesaker har ligget ubesvart i over et halvt år.

Nå varsler Helsetilsynet dagbøter for hver dag sykehuset ikke svarer.

– Dette har vært et problem over lang tid, sier pasient- og brukerombud Knut Fredrik Thorne i Akershus.

Han fortviler over flere ubesvarte klagesaker. På pulten hans ligger flere purringer til Akershus universitetssykehus, men ombudet har ikke fått svar.

– Mange av purringene er andre gangs purring og flere av sakene har ligget ubesvart i et halvt år, forteller Thorne.

Respektløst

Hans rolle er å hjelpe pasienter med å hente ut opplysninger i klagesaker. Opplysningene skal noen ganger inn i pasienterstatningssaker eller tilsynssaker.

– Dette er snakk om saker der pasienter er feiloperert med kanskje alvorlige følger eller at det er pårørende som har mistet sine nærmeste og henvendt seg til oss, sier Thorne.

– Derfor synes jeg det er respektløst av Ahus å ikke svare på henvendelser som vi retter til dem, sier Thorne.

Dagbøter

Også Statens helsetilsyn sliter med å få svar fra Ahus. I to saker har tilsynet ventet på opplysninger i et halvt år.

– Det er ikke akseptabelt at det skal ta et halvt år å få ut opplysninger, for eksempel kopi av en journal, sier assisterende direktør Geir Sverre Braut i Statens helsetilsyn.

Tilsynet har derfor bestemt seg for å straffe Ahus med dagbøter hvis ikke de svarer raskt.

– Det blir 10.000 kroner per dag per sak, tålmodigheten er på mange måter slutt, sier Braut til TV 2.

Frykter for læringsevnen

Ahus har så langt heller ikke svart på TV 2s spørsmål. Sykehusledelsen skriver i en mail at de ikke vil kommentere denne saken.

Pasientombudet i Akershus frykter for sykehusets evne til å lære, når klagesakene får ligge ubesvart.

– Jeg er er bekymret for om Ahus har evne og vilje til å drive med seriøst forbedringsarbeid når de holder på sånn som nå, sier Knut Fredrik Thorne til TV 2